Gaan ry veldvastrap saam met die Karoo-manne | News24
Gaan ry veldvastrap saam met die Karoo-manne
"Om lid te wees van die Cradock-4x4-klub (C4x4C) is beter as enige vakansie. Jy kom op plekke waar ander mense nooit kom nie."
Johan Opperman weet waarvan hy praat – hy is immers die voorsitter van die klub.
Alle bestuurders kan aan hierdie pret kom deelneem en die klub nooi diegene wat hul vastrapvoertuie tot die uiterste wil toets om van 29 April tot 1 Mei 'n ope dag op die plaas De Doorns, 12 km buite Cradock, by te woon.
Die 4x4-roetes maak voorsiening vir die sagtebaarde, hardebaarde en selfs doringdrade.
Van die lekker uitstappies wat die C4xC4 die afgelope maande aangebied het, was een vir 36 besoekers van Graaff-Reinet, Oos-London, Port Elizabeth en Grahamstad wat op nasionale braaidag hul vaardighede teen die styl hange van die Swaershoekberge getoets het.
Die kroon van die klub se jaar is gespan met 'n naweek saam met die lede van die Amatola Off-Road Club toe hulle Bobbejaanpas in Lesotho aangedurf het. Die eerste gedeelte was redelik begaanbaar in bobbejaanterme, maar die volgende dag het dit rof geraak.
Om 24 km op Bobbejaanpas te ry het die deelnemers twee dae geneem en dit was twee dae van slote, klippe, afgronde en baie adrenalien!
Die voertuie moes omtrent spring van klip tot klip en Go­liat se Rots (sy naam spreek vanself) was 'n fenomenale uitdaging.
Gedurende die eerste naweek van November het die lede die winterroes van die wiele afgery en die ou diesel in die 4x4's se tenks bietjie opgeklits met 'n uitstappie duskant Uitenhage in die Elandsriviervalei by The Meadows, waar lekker water-uitdagings aangepak is.
Die nuwe jaar is ingelui met 'n manne- naweek in 'n hoogs geheime bestemming.
Alle 4x4 entoesiaste word uitgenooi na die viertrekvastrap by Cradock. Kampgeriewe met warm water en spoeltoilette is beskikbaar.
Belangstellendes kan André bel by 082 651 8958 of Bernard by 081 317 7442 of kontak die klub by Cradock4x4@r63.co.za.